b'\n_START_ARTICLE_\nKoralrev\n_START_PARAGRAPH_\nKoralrev er unders\xc3\xb8iske strukturer dannet af kalciumkarbonat udskilt af koraller. Koraller er kolonier af bittesm\xc3\xa5 levende dyr, som findes i havvand, der indeholder n\xc3\xa6ringsstoffer. Koralrevene i verden indeholder mere end 25 procent af alle de kendte arter i havene. De er et af de mest komplekse \xc3\xb8kosystemer p\xc3\xa5 planeten og er hjem for mere end 4.000 forskellige typer fisk, 700 forskellige type koraller og tusindvis af andre planter og dyr._NEWLINE_Koralrev betegnes fagligt som biohermer (gr. bios, liv, + gr. herma, rev eller barriere). Koralrev findes fra Nordpolen til Sydpolen, fra havets overflade til adskillige tusinde meters dybde.\n_START_SECTION_\nTropiske lavtvands koralrev\n_START_PARAGRAPH_\nTropiske lavt-vands koralrev er de bedst kendte og mest studerede koralrev. De skabes - i mods\xc3\xa6tning til andre koralrev - af den specifikke type koraller, der indeholder og er afh\xc3\xa6ngige af store m\xc3\xa6ngder furealger i deres kropsv\xc3\xa6v; dvs. hermatypiske, skleraktinske, zooxanthellate koraller. Udbredelsen af tropiske lavtvands koralrev skal derfor ses p\xc3\xa5 baggrund af deres samlivsfordele og ulemper med furealgerne, s\xc3\xa6rligt zooxanthellerne. Tropiske revbyggende koraller er af den \xc3\xa5rsag kun udbredt i lavvandede (prim\xc3\xa6rt ned til 50 m dybde), n\xc3\xa6ringsfattige kystomr\xc3\xa5der i troperne, hvor gennemsnitstemperaturen ikke falder under ca. 18\xcb\x9aC og ikke stiger over ca. 31\xcb\x9aC i l\xc3\xa6ngere tid ad gangen. Disse begr\xc3\xa6nsninger har stor betydning, n\xc3\xa5r der f.eks. forekommer signifikante skift i de abiotiske forhold, f.eks. n\xc3\xa5r temperaturen stiger over 33\xcb\x9aC, som ved den globale \xc3\xb8del\xc3\xa6ggende koralblegning i 1998. Tager man alle disse begr\xc3\xa6nsninger i betragtning, f\xc3\xa5s en udbredelse, der stort set f\xc3\xb8lger troperne indenfor Krebsens og Stenbukkens vendekreds, i kystn\xc3\xa6re omr\xc3\xa5der prim\xc3\xa6rt p\xc3\xa5 lave dybder, dvs. under 50 m, i ganske enkelte tilf\xc3\xa6lde ned til mere end 100 m dybde. Der findes desuden ogs\xc3\xa5 dybereliggende tropiske koralrev, bl.a ved Florida. Disse dybe koralrev er, ligesom de dybe koldt-vands koralrev, ikke unders\xc3\xb8gt ret godt sammenlignet med de tropiske lavvandskoralrev. _NEWLINE_Livet p\xc3\xa5 koralrevene trues i dag af konsekvenserne af den globale opvarmning og af havenes forsuring. Siden starten af industrialiseringen, har havenes temperatur og pH, surhedsgrad, \xc3\xa6ndret sig drastisk som f\xc3\xb8lge af udledningen af kuldioxyd. Forsuringen forventes at spille en stor rolle for kalkdannende koraller og mange andre havlevende organismer som kalkflagellater (nanoplankton), foraminiferer, pighuder, krebsdyr og bl\xc3\xb8ddyr. Fors\xc3\xb8g er i gang med at genskabe d\xc3\xb8ende og d\xc3\xb8de koralrev.\n_START_SECTION_\nKoldtvands koralrev\n_START_PARAGRAPH_\nKoralrev i kolde havomr\xc3\xa5der er ganske store og findes ofte p\xc3\xa5 dybere vand, end de tropiske koralrev. Koldt-vands koraller vokser ekstremt langsomt (omkring 5 mm om \xc3\xa5ret) og nogle af revene sk\xc3\xb8nnes at v\xc3\xa6re over 10.000 \xc3\xa5r gamle. De kan b\xc3\xa5de v\xc3\xa6re samlet i st\xc3\xb8rre grupperinger eller ligge spredt i mindre omr\xc3\xa5der. Man har f\xc3\xb8rst for alvor f\xc3\xa5et \xc3\xb8jnene op for kold-vands revene, indenfor de sidste 30 \xc3\xa5r og indtil videre er koralrev i tempererede farvande ikke unders\xc3\xb8gt s\xc3\xa6rligt godt. Vi ved dog, at revene domineres af \xc3\x98jekoraller (Lophelia pertusa) og ZigZag koraller (Madrepora oculata), men i alt 6 typer er fundet. Det er langt fra s\xc3\xa5 mange som i de tropiske egne, men ikke desto mindre overg\xc3\xa5r artsrigdommen i og omkring revene alt i alt de tropiske koralrev. Koldt-vands koralrev, har vist sig at v\xc3\xa6re vigtige habitater for arter som koralkrebs, s\xc3\xb8stjerner, s\xc3\xb8pindsvin, s\xc3\xb8anemoner og havsvampe og de er vigtige ynglesteder for kommercielt betydningsfulde fiskearter som lange, brosme, sej og havkat for at n\xc3\xa6vne nogle stykker._NEWLINE_I det nordlige Atlanterhav er der store omr\xc3\xa5der med koraller, p\xc3\xa5 meget dybt vand. Korallerne vokser typisk p\xc3\xa5 200-400 m dybde, men kan findes helt ned til 1400 meter dybde. Enkelte steder er de endog fundet p\xc3\xa5 4.000 m. Revene er n\xc3\xa6sten udelukkende dannet af \xc3\x98jekorallen og den har brug for konstant str\xc3\xb8mmende vand, med en vis saltholdighed og temperaturer omkring 4-8\xcb\x9aC \xc3\xa5ret rundt, for at trives. Koldt-vands koralrev findes her ved f.eks. Nova Scotia, Newfoundland, F\xc3\xa6r\xc3\xb8erne, Skotland, Norge og et enkelt sted i Sverige (S\xc3\xa4ckenrevet i Kosterfjorden i Skagerrak)._NEWLINE_Det nyopdagede (maj 2002) norske R\xc3\xb8strevet (\'R\xc3\xb8st Reef\') ud for Lofoten, anses pt. for verdens st\xc3\xb8rste koldt-vands koralrev. Det m\xc3\xa5ler mere end 100 km\xc2\xb2, er 35-40 km langt og ligger p\xc3\xa5 300-400 m dybde. Altsammen godt 100 km fra land, helt ude hvor kontinentalsoklens skr\xc3\xa6nt falder i dybhavet. _NEWLINE_Darwin Mounds i UK 185 km nordvest for Skotland, er nok det mest studerede af koldt-vands koralrevene. Det er ogs\xc3\xa5 ca. 100 km\xc2\xb2 stort, men fordeler sig i flere mere eller mindre separate \'\xc3\xb8er\'. Det ligger dybt, p\xc3\xa5 1.000 m og blev f\xc3\xb8rst opdaget i 1998 af Atlantic Frontier Environmental Network (AFEN). P\xc3\xa5 Darwins Mound, vokser \xc3\x98jekorallerne som noget helt specielt p\xc3\xa5 sandbund og ikke fast grund. Et andet sted i Skotland, n\xc3\xa6r Barra og Mingulay, findes endnu et rev-kompleks p\xc3\xa5 ca. 100 km\xc2\xb2 og her p\xc3\xa5 relativt lavt vand, med vanddybder under 150 m visse steder. Dette rev er godt 4.000 \xc3\xa5r gammelt og man har fundet nyligt etablerede \xc3\x98jekoraller, som viser at revene alts\xc3\xa5 stadig vokser og udvikler sig. _NEWLINE_I Trondheimfjord kender man til et kold-vands koral rev p\xc3\xa5 kun 39 m vand._NEWLINE_I Skagerrak p\xc3\xa5 gr\xc3\xa6nsen mellem Norge og Sverige ligger Tislerrevet lidt nord for Koster\xc3\xb8erne. Revet ligger p\xc3\xa5 74-155 m vand, er 2 km langt og ansl\xc3\xa5es til at v\xc3\xa6re flere tusinde \xc3\xa5r gammelt. Her findes de eneste kendte gule \xc3\x98jekoraller i verden. Revet blev opdaget og kortlagt i 2002._NEWLINE_Forskningen i koldt-vands og dybhavs koraller, har b\xc3\xa5de et biologisk og et \xc3\xb8konomisk perspektiv. Ingen ved i dag med sikkerhed, hvilken rolle disse koralrev spiller for \xc3\xb8kosystemerne i havene, men noget tyder p\xc3\xa5 at de er vigtige akt\xc3\xb8rer. For eksempel for havets biodiversitet og biomasse, herunder antallet af fiskearter og bestandenes st\xc3\xb8rrelse. Kystn\xc3\xa6re fiskere har oplevet, at fangsterne blev mindre og mindre efter man var begyndt at trawle mere intensivt i omr\xc3\xa5det omkring koralrevene. Nogle fiskere r\xc3\xa5bte vagt i gev\xc3\xa6r og unders\xc3\xb8gelser har senere vist, hvordan b\xc3\xa5denes bundtrawl har lagt store rev \xc3\xb8de. Det er i den sammenh\xc3\xa6ng ansl\xc3\xa5et, at vi p\xc3\xa5 den m\xc3\xa5de kan have mistet 30-50\xc2\xa0% af korallerne omkring Norge, som f\xc3\xb8lge af intensivt trawlfiskeri her f\xc3\xb8r 1999, hvor man per lov fik beskyttet i alt 970 km\xc2\xb2 havomr\xc3\xa5de i Norge. I UK indf\xc3\xb8rte man mere eller mindre restriktive regler i 2003 og 2004. Udover bundtrawl, kan koldt-vands koralrevene bl.a. skades af unders\xc3\xb8isk kabel- og r\xc3\xb8rf\xc3\xb8ring samt mineral- og olie-udvindingsprojekter.\n_START_SECTION_\nDybhavs koralrev\n_START_PARAGRAPH_\nDybhavs koralrev har meget tilf\xc3\xa6lles med koldt-vands koralrevene, idet vandet p\xc3\xa5 de store dybder ogs\xc3\xa5 er meget koldt, n\xc3\xa6sten overalt p\xc3\xa5 kloden herunder troperne. Ligeledes har vi ogs\xc3\xa5 set, at mange af koldt-vands koralrevene befinder sig p\xc3\xa5 dybt vand, selv i de tempererede og arktiske egne - men ikke alle.\n_START_SECTION_\nKoralrev i Danmark\n_START_PARAGRAPH_\nSelv om de ikke er s\xc3\xa5 udbredte som i troperne, findes der ogs\xc3\xa5 koralrev i de danske farvande; de s\xc3\xa5kaldte \'koldt-vands koralrev\'. Et vigtigt eksempel er revene omkring F\xc3\xa6r\xc3\xb8erne, hvis omfang f\xc3\xb8rst er erkendt via de f\xc3\xa6llesnordiske BIOFAR-programmer I og II i henholdsvis 1988 og 1995._NEWLINE_Havbunden omkring de 18 F\xc3\xa6r-\xc3\xb8er, er meget varieret. B\xc3\xa5de h\xc3\xb8jdem\xc3\xa6ssigt og hvad bundens beskaffenhed ang\xc3\xa5r. Her findes klippegrund, l\xc3\xb8se klippestykker og store og sm\xc3\xa5 sten, sand, mudder og skalsand. "F\xc3\xa6r\xc3\xb8erne er bare 18 sm\xc3\xa5 toppe p\xc3\xa5 nogle k\xc3\xa6mpem\xc3\xa6ssige grusbunker", har Ole Secher Tendal fra Zoologisk Museum i K\xc3\xb8benhavn beskrevet det. Det giver gode muligheder for en stor biodiversitet og BIOFAR-programmerne har da ogs\xc3\xa5 fundet mere end 2.500 arter p\xc3\xa5 havbunden omkring \xc3\xb8erne, heriblandt koldt-vands koralrev. _NEWLINE_Koldt-vands koralrevene dannes her fortrinsvis af lange banker af \xc3\x98jekoraller (Lophelia pertusa), indimellem iblandet de mere sj\xc3\xa6ldne S\xc3\xb8tr\xc3\xa6er (Paragorgia arborea). Kolonierne er h\xc3\xa5rde som sten og buskformede. De kan blive op til ti meter h\xc3\xb8je og findes i flere kilometer lange formationer. Her er et rigt og varieret liv med f.eks. mosdyr og havsvampe. Biofar har indtil videre registreret omkring 300 arter, der foretr\xc3\xa6kker at holde til i koralrevenes indre. \xc3\x98jekorallerne findes for det meste p\xc3\xa5 250-450 meters dybde, mens S\xc3\xb8tr\xc3\xa6erne tilsyneladende holder til p\xc3\xa5 250-650 m, if\xc3\xb8lge BIOFARs unders\xc3\xb8gelser. Andre steder i verden, som f.eks ved Norge og Newfoundland, kendes \xc3\xb8jekoraller dog helt ned til 2 km. _NEWLINE_I forbindelse med koldt-vands koralrevene og havbunden ved F\xc3\xa6r\xc3\xb8erne, b\xc3\xb8r ogs\xc3\xa5 n\xc3\xa6vnes de eksotiske fodboldstore svampe Geodia, der endnu ikke har et dansk navn, men p\xc3\xa5 F\xc3\xa6r\xc3\xb8erne kendes som "Ostebunde", pga. deres form og stramme lugt. De findes hele vejen rundt om \xc3\xb8erne og g\xc3\xa5r indimellem i fiskernes net. Rekorden fra Biofar-programmet, er et eksemplar p\xc3\xa5 80 cm i diameter og en v\xc3\xa6gt p\xc3\xa5 24 kg.'